Măá kɔ́bɔ ya mína bésesé.
Ma yem ébá me tɔ́p yaá.
Ve á mfá ye ná Ntsili ó dzálában ná,
‘Éñí aa dzí mfémm wɔm a tébe yaá ma á ngamm áyát.’
Ma tára mína dɔ dzó éndagá,
kaa ná é bɔban,
á mfá ye ná éyɔŋ dá ye bɔban,
míní bwíni ná Ma Me Ne.
Ma dzó mína bébélá ya bébélá ná,
éñí aa ñɔŋ é mot ma ye lóm,
ma ñí aa ñɔŋ,
éñe ñí aa ñɔŋ fe ma,
aa ñɔŋ éñí aá lóm ma.
Éde Yesus eé dzó dɔ,
á ŋga wórán abé á nsísim été,
ané á ngá vé ngañiá ná,
“Ma dzó mína bébélá ya bébélá ná,
mot mbɔ́ɔ́ ye ébe mína aa ye ma kuan.”
Véa beyága bé ŋga ke bá dággán bevɔ́ɔ́ ya ébá bevɔ́ɔ́,
bé tɔɔ́ nzamzámánn ya ná,
nzá aa dzó ya ñí.
Éde nyága mbɔ́ɔ́ ye béyága beñ,
éñí Yesus a ngá dziŋ,
a mbé a yága Yesus ó twíñ.
Ané Simón Pedro a ngá vé ñí ndem ná aa síli ná aa dzó ya nzá.”
Éde éñí a mbé a yága Yesus ó twíñ a ngá dzó ñí ná,
“Á Ntí,
a ne nzá?”
Ané Yesus a ngá yalan ná,
“A ne éñí ma ye vé mfémm ma du.”
Éde niané a ngá du mfémm,
a ñɔŋ wɔ a kee fe wɔ Judas,
é mwán Simón Iskariote.
Niané Judas a ngá ñɔŋ mfémm te,
ané Sátan a ngá ñíi ébe éñe.
Éde Yesus a ngá dzó ñí ná,
“Édí wa nzu bɔ,
bɔɔ́ge dɔ avóó.”
(Ve mbɔ́ɔ́ enziŋ ye bábe bɔ́ bé mbé bé tɔɔ́ ó téble,
eé ndzí yem akála dzé aá dzó ñí dɔ;
amú ná bevɔ́ɔ́ benziŋ bé ngá tém ná akála Judas éñe a mbé a belé ekpea moann,
édɔ Yesus a ngá dzó ya ñí ya dɔ ná,
aa ke kus é byém bá yi ó fét;
ngé ki ná,
á vé mitétéññ dzóm enziŋ.)
Éde niané Judas a ngá ñɔŋ mfémm,
véa a kwíñ átán.
(Á koan ná alú é ntɔɔ́.)
Éde,
éyɔŋ a kwíñ yaá átán,
ané Yesus a ngá dzó ná,
Áwola dí é Mwán mot a ñɔŋ yaá dúmá,
Nzamá ñí a ñɔŋ yaá fe dúmá ébe éñe.
Édɔ ná,
ngé Nzamá aa ñɔŋ dúmá ébe éñe,
véa Nzamá aa ye ñí vé dúmá ébe émyen,
á nkún fe ñí ánzu vé dúmá.
Á bɔ́ŋŋ,
me ngén me tɔɔ́ bíabe mína oyomm abɔ́ŋŋ tám.
Mína ye ma dzéŋ,
ámvála me ngá dzó betébosú béye bejudio,
mína ma dzó fe dɔ éndagá ná,
‘Míní sés nzu é vóm ma ke.’
Ma vé mína mfefeñ mvéná,
ná míní dziŋan bevɔ́ɔ́ ya ébá bevɔ́ɔ́,
ámvála me dziŋ yaá mína,
amvála te mína dziŋŋán fe bevɔ́ɔ́ ya ébá bevɔ́ɔ́.
Ébe édí te bot bésesé bá ye yem ná míní ne béyága bam,
ngé míní belé edziŋŋ bevɔ́ɔ́ ya ébá bevɔ́ɔ́.
Ané Simón Pedro a ngá síli ñí ná,
“Á Ntí,
wa ke ó vé?”
Éde Yesus a ngá yalan ya ñí ná,
“O sés ma bee éndagá ébe é vóm ma ke,
ve wa ye ma súgan bee.”
Ané Pedro a ngá sili ñí ná,
“Á Ntí,
amú dzé me sés wa bee éndagá?
Ma ye kee éniŋ dzam ákála dwe.”
Éde Yesus ñí a ngá yalan ná,
“Ye wa ye kee éniŋ dzwe ákála dam?
Ma dzó wa bébélá ya bébélá ná,
kaa ná nnóm kúp á lɔ́ŋ,
ákoan ná o kat yaá ma táŋ biyɔŋ bí léa.”